                                               ИЗ ЦЕНТРА ЗА СОЦИЈАЛНИ РАД

               СОЦИЈАЛНИМ КОРИСНИЦИМА БЕСПЛАТНИ СТБ УРЕЂАЈ

Право на бесплатан СТБ уређај имају корисници Центра за социјални рад и пензионери чија пензија не прелази 13.288,01 динар. Крајњи рок за пријаву је 30.06.2015. године


   Министарство трговине, туризма и телекомуникација расписало је јавни позив за пријаву, за доделу опреме за пријем сигнала дигиталне телевизије. У оквиру процеса преласка са аналогног на дигитално емитовање телевизијског програма, упућен је јавни позив социјално угроженим лицима, да се пријаве за доделу „Set Top Box“ (скраћено СТБ) уређаја. 
    Пријаву за доделу СТБ уређаја може да поднесе: корисник права на новчану социјалну помоћ, корисник права на додатак за помоћ и негу другог лица, корисник права на новчану накнаду за помоћ и негу другог лица и корисник права на пензију који живи сам, а чији је износ пензије нижи од 13.288,01 динар.
   Пријаве се подносе према месту пребивалишта Центру за социјални рад за кориснике права на новчану социјалну помоћ и кориснике права на додатак за помоћ и негу другог лица, као и Филијали Републичког фонда за пензијско и инвалидско осигурање (корисници права на новчану накнаду за помоћ и негу другог лица и корисници права за пензију који живе сами, а имају најнижи износ пензије).
   Подносиоци пријаве су у обавези да поднесу: Образац пријаве за доделу СТБ уређаја и личну карту на увид. Корисник права на новчану социјалну помоћ подноси и решење о остваривању права на новчану социјалну помоћ Центра за социјални рад. Корисник права на додатак за помоћ и негу другог лица подноси решење о остваривању права на додатак за помоћ и негу другог лица, издатог од Центра за социјални рад, Министарства за рад или градског Секретаријата за социјалну заштиту. Корисник права на пензију подноси: чек од последње пензије и доказ о броју чланова домаћинства.
   Иако је препорука Министарства била да се пријава за доделу СТБ уређаја поднесе до 31.01.2015. године, како би корисници били у могућности да пређу на пријем дигиталног сигнала пре почетка гашења аналогног сигнала, крајњи рок за подношење пријаве продужен је до 30.06.2015. године. СТБ уређаји ће бити достављени на адресу наведену у Пријави. 
       По речима Снежане Петровић, директорке Центра за социјални рад, на Убу тренутно има око 800 корисника који остварују право на новчану социјалну помоћ и право на додатак за помоћ и негу другог лица, а до сада је пријаву поднело око 350 корисника. Образац пријаве за кориснике социјалне помоћи добија се у Центру за социјални рад Уб.

